Flere dropper Android til fordel for iPhone

Ifølge friske tal er antallet af “afhoppere” der dropper Android til fordel for iPhone ekstremt højt i disse måneder. Hele 17 procent af dem, der har købt en iPhone i andet kvartal i år, kommer fra en Android-telefon. Det hævder Consumer Intelligence Research Partners, CIRP, der har holdt øje med tallene i årevis og regnes for at være troværdige.

Det er den højeste procentdel, som CIRP har set skifte til iPhone, i andet kvartal, i løbet af de seneste fem år. Den høje procentdel kommer efter at der i 2023 var færre, der skiftede Android-telefonen ud med en iPhone, end året før.

Herhjemme har iPhone længe været den dominerende mobil på markedet, men i USA er det Android, der “fører racet”. Det advares dog om, at det kan ændre sig. I USA foretrækker ungdomsmarkedet nemlig i stigende grad iPhones frem for Android.

Procentdel af iPhone-købere, der kommer direkte fra en Android-telefon. Tal for andet kvartal de seneste fem år.

Men hvad er det så, der gør, at kunderne dropper Android? Det har CIRP naturligvis også kigget på.

“Vi spurgte en række iPhone-købere, der tidligere ejede en Android-smartphone, hvorfor de skiftede styresystem. Nogle kunne ikke formulere, hvorfor de skiftede – de ville bare “have noget nyt”. For dem, der kunne angive en klar årsag, så vi fire typer:

Telefonproblemer: Deres gamle telefon tjente dem ikke, fordi den var ældet, trængte til reparation eller havde en mangel, der påvirkede deres brugeroplevelse.

Nye funktioner: De ønskede flere og anderledes måder at bruge deres smartphone på, såsom et bedre kamera, forbedrede tilbehørsmuligheder eller en mere intuitiv brugergrænseflade.

Omkostninger: De kunne få en iPhone billigere end en sammenlignelig Android-smartphone.

Fællesskabsfølelse: De ønskede en smartphone, der kunne integreres med familie og venner, herunder brug af iMessage og FaceTime på iOS.

Har du skiftet fra Android til iPhone – eller omvendt? Hvorfor? Og er du tilfreds med skiftet? Fortæl os din historie i kommentarfeltet herunder …

Læs også: iPhones dominans bygger på frygten for grønne bobler.

Flere dropper Android til fordel for iPhone